शरत चंद्र चट्टोपाध्याय की देवदास हमेशा से हिंदी फिल्मकारों का पसंदीदा विषय रही है। पहली बार 1928 में आई 'देवदास' मूक फिल्म थी। 1955 में आई दिलीप कुमार, वैजयंती माला और सुचित्रा सेन की देवदास आज भी अपनी कलात्मकता के कारण सिनेप्रेमियों को याद है, तो 2002 में प्रदर्शित हुई संजय लीला भंसाली की 'देवदास' अपनी भव्यता और संगीत के लिए जानी जाती है। उसके बाद अनुराग कश्यप भी इसका मॉडर्न वर्जन 'देव डी' लेकर आए थे। अब सुधीर मिश्रा इसे 'दास देव' के रूप में लाए हैं। हम आपको बता दें कि आप अगर सुधीर मिश्रा की दास देव में प्रेम कहानी की अपेक्षा लेकर जाएंगे, तो आपको निराशा ही हाथ लगेगी, क्योंकि इसमें आपको शरत चंद्र के हारे हुए प्रेम की मासूमियत के बजाय राजनीति की महत्वाकांक्षाओं की काली दलदल ही नजर आएगी। कहानी की पृष्ठभूमि उत्तरप्रदेश की है, जहां देव (राहुल भट्ट) राजनीतिक घराने का उत्तराधिकारी है। उसे पारो (रिचा चड्ढा) से प्यार है। नशे और अय्याशी की गर्त में डूबे देव को उसके मुख्यमंत्री चाचा अवधेश (सौरव शुक्ला) ने पाल-पोसकर बड़ा किया है। देव और पारो उस वक्त छोटे थे, जब एक हेलीकॉप्टर हादसे में उसके पिता (अनुराग कश्यप) की मौत हो गई थी। पारो देव को नशे और नकारेपन से निकालने की कोशिश करती है। देव का चाचा भी यही चाहता है कि वह खानदान की राजनीतिक विरासत को आगे संभाले। इस काम के लिए चांदनी (अदिति राव हैदरी) को लाया जाता है। देव से प्यार करनेवाली चांदनी राजनेताओं और रसूख रखनेवाले लोगों की दिलजोई के साथ-साथ उनके काले कारनामों की भी साथी है। कहानी में एक मोड़ ऐसा आता है, जब चांदनी एक व्यूह रचकर देव को राजनीति की बागडोर हाथ में लेने पर मजबूर कर देती है, मगर इस चक्रव्यूह में पारो और देव के बीच टकराव होता है और अपने आदर्शों और गरिमा को हमेशा ऊंचा रखनेवाली पारो विपक्ष के नेता (विपिन शर्मा) से शादी कर लेती है। कहानी जैसे-जैसे आगे बढ़ती जाती है, देव, पारो और चांदनी के सामने राजनीति के ऐसे कुचक्र आते हैं कि उनके पैरों तले जमीन खिसक जाती है। सुधीर मिश्रा हमेशा से अपने जटिल विषयों के लिए जाने जाते हैं। डार्क और इंटेंस सिनेमा उनकी खूबी रही है और 'दास देव' में भी उन्होंने अपने इस आचरण को नहीं छोड़ा है। उन्होंने शरत चंद्र की देवदास के तीन मुख्य पात्रों देव, पारो और चांदनी को लेकर उसमें शेक्सपियर का ट्रेजिक, ग्रे और विश्वाघाती रंग मिला दिया है। उनका कोई भी किरदार दूध का धुला नहीं है। यही वजह है कि एक के बाद एक करके कहानी की कई परतें खुलती जाती हैं, मगर कहानी को और ज्यादा विस्तार देने के चक्कर में उन्होंने इसे इतना ज्यादा फैला दिया कि कई जगहों पर यह अपनी पकड़ खो देती है। कहानी के स्क्रीन प्ले को और ज्यादा कसा जा सकता था। फिल्म में कई किरदारों की उपस्थिति उलझन पैदा करती है। अभिनय की बात करें, तो राहुल भट्ट ने देव के किरदार की विषमताओं के साथ न्याय करने की पूरी कोशिश की है। फिल्म में उन्हें अपना जलवा दिखाने का पूरा मौका मिला है। रिचा चड्डा और अदिति राव ने अपनी भूमिकाओं को अपने सामर्थ्य से जिया है। रिचा पारो की भूमिका में और अदिति चांदनी की भूमिकाओं के ग्रे पहलू को भी सहजता से जी गई हैं। मिस लवली के बाद अनिल जॉर्ज एक बार फिर दमदार किरदार में दिखे हैं। सौरव शुक्ला, विनीत सिंह, दीपराज राणा, दलीप ताहिल जैसे सभी कलाकारों ने अपने किरदारों में जान डालकर कहानी को विश्वसनीय बनाया है। मेहमान कलाकार के रूप में अनुराग कश्यप मजबूत रहे हैं। कई संगीतकारों की मौजूदगी में 'रंगदारी', 'सहमी है धड़कन' जैसे गाने अच्छे बन पड़े हैं। फिल्म का बैकग्राउंड स्कोर दमदार है। क्यों देखें-डार्क सिनेमा के शौकीन राजनीति के रंग में रंगे देव, पारो और चांदनी को देख सकते हैं।